L 136/88
LV
Eiropas Savienības Oficiālais Vēstnesis
24.5.2023.
(31)
Cīņā pret pirātismu tiešsaistē var palīdzēt arī citi tirgus dalībnieki, piemēram, reklāmas sniedzēji, kā arī maksājumu pakalpojumu sniedzēji, pildot savus pienākumus saskaņā ar ES nelikumīgi iegūtu līdzekļu legalizācijas novēršanas regulējumu un brīvprātīgajām darbībām.
Lai demonetizētu pirātisma pakalpojumus, Komisija sekmē saprašanās memorandu par tiešsaistes reklāmu un intelektuālā īpašuma tiesībām.
Šā memoranda parakstītāji brīvprātīgi apņemas samazināt reklāmas izvietošanu tīmekļa vietnēs un mobilajās lietotnēs, kas pārkāpj intelektuālā īpašuma tiesības, tostarp autortiesības.
Šāda sadarbība būtu jāveicina vēl vairāk, lai pārliecinātos, ka šādi pakalpojumi nepalīdz popularizēties un darboties operatoriem, kuri sniedz piekļuvi tiešraides pasākumu neatļautai retranslācijai.
(32)
Lai holistiski risinātu jautājumu par pirātismu, ir svarīgi palielināt komercpiedāvājumu pieejamību, cenas pieņemamību un pievilcību galalietotājiem piekļuvei tiešraides pasākumu apraidei vai retranslācijai.
Runājot par sabiedrībai ļoti nozīmīgiem pasākumiem, piemēram, Olimpiskajām spēlēm, Pasaules kausu futbolā vai Eiropas čempionātu futbolā, dalībvalstis var nodrošināt plašu sabiedrības piekļuvi pasākumam televīzijā saskaņā ar Direktīvas 2010/13/ES 14. pantu.
(33)
Turklāt saskaņā ar nesen veiktu pētījumu likumīgu piedāvājumu piekļūstamība un pieejamība par konkurētspējīgu cenu ir nedaudz samazinājusi to lietotāju skaitu, kuri patērē pirātisma saturu (12).
Tādēļ ir svarīgi vairot galalietotāju informētību par likumīga piedāvājuma pieejamību.
Piemēram, konkrētas dalībvalstis nodrošina, ka, ja tīmekļa vietne ir bloķēta saskaņā ar izpildrakstu, lietotāji, kas cenšas tai piekļūt, tiek informēti par bloķēšanu un saņem informāciju par avotiem, kur saturam var piekļūt likumīgi.
To var īstenot, piemēram, atsaucoties uz Eiropas tiešsaistes satura portālu Agorateka, ko izstrādājis EUIPO novērošanas centrs un kurš ir sasaistīts ar esošajiem valstu portāliem.
(34)
Lai labāk cīnītos pret tiešraides pasākumu neatļautas retranslācijas parādību, kas būtībā notiek pāri robežām, svarīga ir dalībvalstu pārrobežu sadarbība.
Apmaiņa ar informāciju par pakalpojumiem, kam vienā dalībvalstī ir piemērots izpildraksts, var palīdzēt informēt izpildes iestādes citās dalībvalstīs, kur ir pieejami tie paši pakalpojumi.
(35)
EUIPO novērošanas centram saskaņā ar Eiropas Parlamenta un Padomes Regulu (ES) Nr. 386/2012 (13) ir uzticēts nodrošināt mehānismus, kas palīdz uzlabot informācijas apmaiņu dalībvalstu iestāžu starpā par intelektuālā īpašuma tiesību piemērošanu un sekmēt sadarbību ar šīm iestādēm un to starpā.
EUIPO novērošanas centra sekmētajai esošajai sadarbībai šajos jautājumos būtu jākļūst par īpašu tīklu, kura ietvaros dalībvalstis varētu strukturēti apmainīties ar informāciju par pasākumiem, procedūrām un tiesiskās aizsardzības līdzekļiem, kas piemēroti sporta un citu tiešraides pasākumu neatļautai retranslācijai, tostarp par šo izpildes instrumentu ietekmi un efektivitāti un par problēmām un labu praksi šajā jomā.
Tīklam vajadzētu darīt iespējamu dialogu visu dalībvalstu starpā un ietvert administratīvās iestādes ar īpašām pilnvarām saistībā ar intelektuālā īpašuma tiesību piemērošanu, kādas pastāv konkrētās dalībvalstīs.
Tīkla ietvaros apkopotajai informācijai būtu jāpalīdz uzraudzīt ieteikuma ietekme.
(36)
Vēl viens veids, kā panākt efektīvāku izpildi, ir ar atbilstīgiem apmācības pasākumiem uzlabot to personu zināšanas, kuras ir iesaistītas tiesību piemērošanā pret tiešraides pasākumu neatļautu retranslāciju.
EUIPO novērošanas centrs būtu jāmudina izstrādāt un organizēt zināšanu veidošanas pasākumus valstu tiesnešiem un valstu iestādēm šajā konkrētajā jomā.
(37)
Komisija rūpīgi uzraudzīs darbības, kas veiktas, ņemot vērā šo ieteikumu, ar EUIPO novērošanas centra atbalstu, kuram būtu jānodrošina tehniskās zināšanas un organizatorisks atbalsts, kā arī jāuzrauga tiešraides pasākumu neatļautas retranslācijas attīstība dalībvalstīs.
Lai īstenotu šo uzdevumu, ir būtiski, lai dalībvalstis un ieinteresētās personas kopīgotu attiecīgo informāciju par turpmākajiem pasākumiem pēc šā ieteikuma un par tiešraides
(12) Intellectual Property Crime Threat Assessment, EUIPO un Eiropols, 2022. gada marts.
(13) Eiropas Parlamenta un Padomes Regula (ES) Nr. 386/2012 (2012. gada 19. aprīlis) par tādu uzdevumu uzticēšanu Iekšējā tirgus saskaņošanas birojam (preču zīmes un dizainparaugi), kuri saistīti ar intelektuālā īpašuma tiesību piemērošanu, tostarp par publiskā un privātā sektora pārstāvju sapulcēšanu Eiropas Intelektuālā īpašuma tiesību pārkāpumu novērošanas centrā (OV L 129, 16.5.2012., 1. lpp.).